b'\n_START_ARTICLE_\nRudolf St\xc3\xb6ger-Steiner von Steinst\xc3\xa4tten\n_START_PARAGRAPH_\nRudolf St\xc3\xb6ger-Steiner von Steinst\xc3\xa4tten (26. huhtikuuta 1861 Pernegg an der Mur \xe2\x80\x93 12. toukokuuta 1921 Graz) oli it\xc3\xa4valtalainen kenraali, joka toimi It\xc3\xa4valta-Unkarin viimeisen\xc3\xa4 sotaministerin\xc3\xa4 vuosina 1917\xe2\x80\x931918._NEWLINE_St\xc3\xb6ger-Steiner oli alkuper\xc3\xa4iselt\xc3\xa4 nimelt\xc3\xa4\xc3\xa4n Rudolf St\xc3\xb6ger. Kun h\xc3\xa4nen kasvatti-is\xc3\xa4ns\xc3\xa4 Joseph Steiner, joka oli aateloitu nimell\xc3\xa4 von Steinst\xc3\xa4tten, adoptoi h\xc3\xa4net vuonna 1891, h\xc3\xa4n sai nimen St\xc3\xb6ger-Steiner von Steinst\xc3\xa4tten. H\xc3\xa4n liittyi vapaaehtoisena armeijaan vuonna 1878 ja yleni vuoteen 1909 menness\xc3\xa4 kenraalimajuriksi. H\xc3\xa4n toimi taktiikan opettajana sotakoulussa ja my\xc3\xb6hemmin armeijan tarkka-ampujakoulun johtajana. Vuonna 1912 h\xc3\xa4net ylennettiin sotamarsalkkaluutnantiksi ja nimitettiin nelj\xc3\xa4nnen jalkv\xc3\xa4kidivisioonan komentajaksi._NEWLINE_Ennen ensimm\xc3\xa4isen maailmansodan alussa St\xc3\xb6ger-Steiner komensi jalkav\xc3\xa4kidivisoonaansa Galitsiassa, mist\xc3\xa4 h\xc3\xa4net siirrettiin toukokuussa 1915 armeijakunnan komentajaksi Isonzon rintamalle. Komentajana h\xc3\xa4n ei ollut erityisen n\xc3\xa4kyv\xc3\xa4, mutta huhtikuussa 1917 h\xc3\xa4net nimitettiin yll\xc3\xa4tt\xc3\xa4en n\xc3\xa4kyv\xc3\xa4\xc3\xa4n asemaan valtakunnan sotaministeriksi eronneen Alexander von Krobatinin tilalle. St\xc3\xb6ger-Steiner oli kompromissivalinta It\xc3\xa4vallan ja Unkarin johdon v\xc3\xa4lill\xc3\xa4. Teht\xc3\xa4v\xc3\xa4ss\xc3\xa4\xc3\xa4n h\xc3\xa4n osoittautui p\xc3\xa4tev\xc3\xa4ksi, mutta sota oli jo ajanut valtakunnan sellaiseen tilaan, jossa tarvikehuollon varmistaminen ja siviiliv\xc3\xa4est\xc3\xb6n pit\xc3\xa4minen rauhallisina olivat l\xc3\xa4hes mahdoton teht\xc3\xa4v\xc3\xa4. St\xc3\xb6ger-Steiner vakuutti keisari Kaarle I:lle, ett\xc3\xa4 It\xc3\xa4valta-Unkari kest\xc3\xa4isi viel\xc3\xa4 seuraavan sotatalven, mutta kev\xc3\xa4\xc3\xa4ll\xc3\xa4 1918 h\xc3\xa4n aavisti tappion olevan edess\xc3\xa4. Sen j\xc3\xa4lkeen h\xc3\xa4n panosti sis\xc3\xa4isen j\xc3\xa4rjestyksen s\xc3\xa4ilytt\xc3\xa4miseen ja komensi siihen tarkoitukseen seitsem\xc3\xa4n divisioonaa rintamalta. H\xc3\xa4n joutui lopulta eroamaan vallankumouksen seurauksena marraskuussa 1918. Viimeisen sotavuoden aikana St\xc3\xb6ger-Steiner korotettiin vapaaherraksi ja ylennettiin kenraalieverstiksi.'